Publication: Magyar Közlöny
Issue: MK-1998-5 (Year: 1998, Number: 5)
Era: 1990-2004
Section: 1997. évi CXLVI. törvény 5. számú mellékletének 20. pontjában foglaltak alapján — a pénzügyminiszterrel egyetértésben — az alábbi pályázatot írom ki:
Paragraph Index: 343

1997. évi CXLVI. törvény 5. számú mellékletének 20. pontjában foglaltak alapján — a pénzügyminiszterrel egyetértésben — az alábbi pályázatot írom ki: A költségvetés egyszeri hozzájárulást biztosít a helyi önkormányzatoknak az Országos Egészségbiztosítási Pénztár finanszírozási körébe nem tartozó feladataik racionálisabb ellátása érdekében hozott, a szükségtelenné vált foglalkoztatás megszüntetéséhez kapcsolódó létszámcsökkentési döntéseik miatti pénzügyi kötelezettségek teljesítéséhez. Pályázatot az a helyi önkormányzat nyújthat be, amely költségvetési szerveinél főállású munkaviszonyban álló — köztisztviselők, — közalkalmazottak, és — egyéb, az előzőekbe nem sorolható munkaviszony keretében alkalmazottak (kivéve a közhasznú munkavégzés címén foglalkoztatottak) munkaviszonyának megszüntetésére vonatkozó, 1997. szeptember 30-át követően hozott döntést hajtott végre, ebből fizetési kötelezettsége keletkezett és az előző évi pályázat keretében nem kapott támogatást. A pályázathoz csatolni kell — az önkormányzat képviselő-testülete (közgyűlése) által az adott feladat racionalizálásáról, a tényleges és intézményenként azonosítható létszámcsökkentés(ek)ről hozott döntés dokumentumait (tételes kivonatát), — a munkavállalói jogviszony megszüntetésével kapcsolatos — az érintett munkavállaló által is aláírt — munkáltatói intézkedések másolati példányát a megfelelően kitöltött 2. számú melléklethez csatolva (intézményenként), valamint az 1. számú mellékleten a teljes önkormányzati igényt összesítve, továbbá — a képviselő-testület (közgyűlés) 1998. évi (1997. évi kötelezettség esetén 1997. évi) határozatáról szóló jegyzőkönyvi kivonatot arról, hogy az ilyen módon felszabaduló személyi juttatási előirányzatokat az önkormányzat foglalkoztatási körében továbbra is alkalmazásban maradó munkavállalók keresetének növelésére használják fel. A pályázat keretében a — szervezeti változással járó intézkedés esetén is csak a tényleges létszámcsökkentést megvalósító — munkaviszony megszüntetése miatt felmerült végkielégítéssel, felmentéssel kapcsolatos azon — legfeljebb a törvények szerinti kötelező mértékű — kifizetési kötelezettségek, valamint korengedményes nyugdíjaztatás esetén az önkormányzatot terhelő társadalombiztosítási befizetési kötelezettségek támogathatóak, amelyek közvetlenül és egyértelműen kapcsolódnak a becsatolt önkormányzati határozatokban szereplő döntésekhez. A támogatás mértékét a beérkező igények és a rendelkezésre álló költségvetési előirányzat alapján a Tárcaközi Bizottság állapítja meg. A pályázatokat 1998. március 31-ig, illetve 1998. szeptember 30-ig az illetékes megyei Területi Államháztartási és Közigazgatási Információs Szolgálatokhoz (TÁKISZ-okhoz), illetve a Fővárosi Államháztartási és Közigazgatási Információs Szolgálathoz (FÁKISZ-hoz) kell megküldeni, melyet a belügyminiszter, a pénzügyminiszter, a munkaügyi miniszter és a művelődési és közoktatási miniszter által kijelöltekből álló Tárcaközi Bizottság 1998. május 31-ig, majd 1998. november 30-ig a hatályos jogszabályok és az előzőekben részletezett feltételek alapján bírál el. A pályázatok módosítására, az esetleges hiányosságok pótlására — a TÁKISZ-ok (FÁKISZ) útján — csak a benyújtási határidőkig van lehetőség. Kuncze Gábor s. k., belügyminiszter KÖZLEMÉNYEK, HIRDETMÉNYEK V. rész 1998/5. szám

Source: https://magyarkozlony.hu/hivatalos-lapok/f44279fd4081a50209b8e226d5c3c74f1e2b10f9/dokumentumok/917b7f0d16bf71ed9a43126806041d88593e39c6/letoltes